钦定古今图书集成/明伦汇编/官常典/第696卷 > 刘世龙
## 钦定古今图书集成/明伦汇编/官常典/第696卷 > 刘世龙

按《明外史》本传：“世龙，字允卿，慈谿人。正德末年进士。
授太仓知州，改国子助教，迁南京兵部主事。嘉靖十
三年，南京太庙灾，世龙应诏陈三事，一杜谄谀，以正
风俗。天下风俗之不正，由于人心之坏。人心之坏，患
得患失使然也。今天下刻薄相尚，变诈相高，谄媚相
师，阿比相倚。仕者日坏于上，学者日坏于下，彼倡此
和，靡然成风。唯陛下赫然矫正，勿以诡随阿比者为
贤，勿以正直骨鲠者为不肖，勿以私好有所赏，勿以
私恶有所罚，虚心以防邪佞，谦受以来忠谠。更敕大
小臣工，协恭图治，无权势相轧，朋党相倾，则风俗正
矣。二、广容纳，以开言路。陛下临御之初，犯颜敢谏之
臣，比先朝为盛。所言或伤于激切，而放逐既久，悔悟
日深。当宥其既往，以次录用，死者则恤之。仍令大小
臣工直言时政，以作忠义之气。三、慎举动，以存大体。”
立国者在敬大臣，不遗故旧，盖任之既重，则礼之宜
优。今或忽然去之，忽然召之，甚至婴《三木》，被棰楚，何
以励臣节哉？臣愚以为陛下历试之馀，其人果无足
取，则宜因事托辞以“礼使退。如素行无缺偶，以一时
喜怒，辄从而颠倒之，陛下固付之无心，而天下有以
窥陛下也。至如张延龄，凭宠为非，法难容假。侧闻长
老之言，孝宗时待之过厚，遂酿今日之祸，顾区区腐
鼠，何足深惜！独念孝庙在天之灵，太皇太后垂老之
景，乃至不能自庇其骨肉，于情忍乎？恐陛下孝养两
宫，亦不能不为一动心也。顷创造神御阁、启祥宫，特
令大臣督理其事。臣以为南京太庙方被灾，工役之
急，当无过此。今兴作频年，四方凋敝，正时绌举赢之
会，亦宜量酌缓急，而为之以渐。此皆应天以实之道
也。”疏入，帝震怒，谓世龙讪上庇逆，械系至京，下诏狱
拷掠。狱具，复廷杖八十，斥为民。张延龄者，昭圣太后
弟也，帝必欲杀之，故世龙重得罪。后二年，又以大猾
刘东山讦告，尽斥诸刑曹郎罗虞臣、徐申等，犹以延
龄故也。世龙家居五十年，自养亲一肉外，蔬食终身。
卒之日，族人为治衣冠葬之。